કર્ણાટક વિધાનસભાના હાઈવોલ્ટેજ ડ્રામાનો અંત આવ્યો છે. ભાજપના નેતા યેદિયુરપ્પાએ પોતાનું રાજીનામું આપી દીધું હતું. લિંગાયત નેતાએ જણાવ્યું હતું કે કર્ણાટકની પ્રજાનો જનાદેશ ભાજપની તરફેણમાં હતો. પીએમ નરેન્દ્ર મોદીએ રાજ્યને ઘણું આપ્યું છે. રાષ્ટ્રીય અધ્યક્ષ અમિત શાહે મને સીએમ બનાવ્યો. હું રાજ્યની સેવા માટે છેલ્લા શ્વાસ સુધી લડતો રહીશ. આ સાથે જ કર્ણાટકમાં ભાજપની સરકારનો ફિયાસ્કો થયો છે અને બહુમત પુરવાર કર્યા વગર જ સરકાર પડી ભાંગી છે. બીએસ યેદિયુરપ્પા હવે તેમનું રાજીનામું રાજ્યપાલ વજૂભાઈ વાળાને આપવા જશે. અગાઉ સમગ્ર દિવસ દરમિયાન અનેક ઉતાર ચઢાવ જોવા મળ્યા. જેમાં કોંગ્રેસના બે ધારાસભ્યો પ્રતાપ ગૌડા અને આનંદ સિંહ ગાયબ થઈ ગયા હતા બાદમાં તેઓ બેંગલુરુની હોટેલ ગોલ્ડફિંચમાંથી મળી આવ્યા હતા. બન્ને નેતાઓને છેલ્લી ઘડીએ ગૃહમાં હાજર કરવામાં આવ્યા હતા. કોંગ્રેસ દ્વારા આક્ષેપ કરવામાં આવ્યો હતો કે ભાજપ મની અને મસલ પાવરના જોરે કોંગ્રેસના ધારાસભ્યોને ખરીદવા માંગે છે.